હુમલો થયા પછી વિલીની હાલતનું તેણે બહુ ઝીણવટભર્યું નિરીક્ષણ કર્યું હતું. પીંડીથી સાથળ સુધીના પગના અંદરના ભાગે ત્રણેક મોટા કાપા પાડેલા હતા. કાપાના પ્રકાર, કદ અને આકાર જોતાં કાપો મૂકનારા અણઘડ હોવાનું તેને લાગતું હતું. એ લોકો હિંસક કે ઝનૂની જરૂર હશે, પણ છરી ચલાવવાની તેમને આદત નથી એ તેનું સ્પષ્ટ અનુમાન હતું. કાપાની લંબાઈ જેટલી હતી તેનાં પ્રમાણમાં ઊંડાઈ ન હતી. વળી, છરી ચલાવનારનો હાથ ધ્રૂજતો હોવો જોઈએ કારણ કે દરેક કાપા વાંકાચૂંકા હતા.